Uitspraak verwag van polisieman wat glo ontvoer, roof en verkragDie hooggeregshof in Johannesburg sal na verwagting Donderdag uitspraak lewer in die verhoor van ŉ Randburgse polisiebeampte wat van ontvoering, roof en verkragting verdink word. “Konst. Mokolo Karpos Molekwa (30) staan tereg op die misdade wat hy na bewering in 2011 en 2012 in verskeie areas, waaronder Tembisa, Ivorypark, Olifantsfontein en Randburg, gepleeg het,” het Grace Langa, woordvoerder van die Onafhanklike Polisieondersoek-direktoraat (Opod), Woensdag gesê. Molekwa was ten tyde van die voorvalle by die Randburg-polisiestasie gestasioneer. Volgens Langa ondersoek Opod ook vyf soortgelyke voorvalle in Limpopo en Pretoria waaraan Molekwa moontlik verbind kan word. Molekwa is sedert sy inhegtenisname en deur sy verhoor in aanhouding gehou nadat drie afsonderlike aansoeke om borgtog van die hand gewys is.